**Ministru kabineta noteikumu „Kārtība, kādā izglītojamie tiek uzņemti vispārējās izglītības iestādēs un atskaitīti no tām, un obligātās prasības pārcelšanai uz nākamo klasi” projekta sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts „Kārtība, kādā izglītojamie tiek uzņemti vispārējās izglītības iestādēs un atskaitīti no tām, un obligātās prasības pārcelšanai uz nākamo klasi” (turpmāk – noteikumu projekts) izstrādāts saskaņā ar Vispārējās izglītības likuma 4.panta 18.punktu un Pārejas noteikumu 15.punktu. |
| 2. | Pašreizējā situācija un problēmas | Vispārējās izglītības likuma Pārejas noteikumu 15.punktā noteikts, ka Ministru kabinets līdz 2011.gada 31.decembrim izdod šā likuma 4.panta 18.punktā paredzētos noteikumus. Līdz šo noteikumu spēkā stāšanās dienai, bet ne ilgāk kā līdz 2011.gada 31.decembrim, piemērojami Ministru kabineta 2005.gada 1.novembra noteikumi Nr.822 „Noteikumi par obligātajām prasībām izglītojamo uzņemšanai un pārcelšanai nākamajā klasē vispārējās izglītības iestādēs (izņemot internātskolas un speciālās izglītības iestādes)” (turpmāk – MK noteikumi Nr.822).  MK noteikumu Nr.822 nosaukums rada pārpratumus, ka nosacījumi pārcelšanai uz nākamo klasi varētu neattiekties uz internātskolām un speciālās izglītības iestādēm. Uz šīm izglītības iestādēm neattiecas tikai izglītojamo uzņemšanas un atskaitīšanas kārtība, jo tām ir saistoši Ministru kabineta 2010.gada 31.augusta noteikumi Nr.820 „Kārtība, kādā izglītojamo uzņem internātskolā, speciālajā izglītības iestādē un speciālajā pirmsskolas izglītības grupā, kā arī atskaita no speciālās izglītības iestādes un speciālās pirmsskolas izglītības grupas”. MK noteikumos Nr.822 ir nodalītas trīs atsevišķas nodaļas: par uzņemšanu, par uzņemšanu 1.klasē un par uzņemšanu 10.-12.klasē. Šāds dalījums apgrūtina noteikumu normu viennozīmīgu izpratni, punktus, kas attiecas uz vienu regulējamo jautājumu nepieciešams apvienot vienā nodaļā. Normatīvā akta projektā neietver normas, kas dublē augstāka vai tāda paša spēka normatīvā akta tiesību normās ietverto normatīvo regulējumu. MK noteikumu Nr.822 13.punktā noteiktā skolēna apliecības noformēšana dublē Ministru kabineta 2005.gada 18.oktobra noteikumu Nr.779 „Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju” 3.12.apakšpunktā noteikto. MK noteikumu Nr.822 37.punktā noteiktais par mācību gada noslēguma pārbaudes darbiem neatbilst šo noteikumu kontekstam un dublē MK 2006.gada 19.decembra noteikumu Nr.1027 „Noteikumi par valsts standartu pamatizglītībā un pamatizglītības mācību priekšmetu standartiem” V nodaļā „Mācību sasniegumu vērtēšanas formas un metodiskie paņēmieni” noteikto. Pieaugot iedzīvotāju mobilitātei, arvien biežāk darba vai citu apstākļu dēļ ģimenes kopā ar bērniem noteiktu laiku pavada ārvalstīs. Skolēnam atgriežoties no mācībām citā valstī un vēloties turpināt mācības Latvijas izglītības iestādē, normatīvais regulējums pašlaik nav pietiekams. Izglītības iestādes atsevišķos gadījumos, baidoties par izglītības programmu atšķirībām, cenšas šos skolēnus drīzāk „atstāt uz otru gadu” tajā pašā klasē tā vietā, lai ieplānotu viņiem atbalsta pasākumus sekmīgai izglītības turpināšanai kopā ar vienaudžiem. Pašlaik lēmumu faktiski var pieņemt izglītības iestādes direktors vienpersoniski. Attiecībā uz obligātajām prasībām pārcelšanai uz nākamo klasi vai atstāšanu uz otru gadu tajā pašā klasē *Starptautiskās skolēnu novērtēšanas programmas (PISA 2009 – The Programme for International Student Assessment)* rezultāti liecina, ka „relatīvi daudz otrgadnieku valstij var dārgi izmaksāt; valstīs, kur otrgadnieku ir vairāk, pastāv tendence, ka skolēnu vidējie sasniegumi ir zemāki un sociālajam fonam ir lielāka ietekme uz skolēnu sasniegumiem nekā valstīs, kur otrgadnieku ir mazāk”. Latvijā pēc *PISA 2009* rezultātiem ir 11,1% otrgadnieku, kas ir nedaudz labāk nekā OECD valstīs vidēji (13,0%), tomēr Latvijā ir 2 līdz 4 reizes vairāk otrgadnieku nekā Igaunijā (5,6%), Lietuvā (3,9%), Somijā (2,8%).  Kvalitatīva izglītība ir ne tikai labi statistiski vidējie rādītāji par skolēnu sasniegumiem. Laba izglītība nozīmē, ka visiem skolēniem, neatkarīgi no viņu dotībām, ģimenes sociāli-ekonomiskā stāvokļa, dzimtās valodas vai citām pazīmēm, būtu jāgūst panākumus skolā un jāspēj apgūt valsts vispārējās izglītības standartos noteiktās prasības. Izglītības sistēmai sasniegt šādu ideālu ir sarežģīti, jo izglītojamie ir ļoti dažādi. Skolēni, kuriem iemācīšanās prasa vairāk laika vai kuriem ir kādas citas grūtības mācīšanās procesā, bieži ir spiesti atkārtot visu mācību gadu vēlreiz tā vietā, lai viņiem palīdzētu progresēt kopā ar saviem vienaudžiem. Atstāšana uz otru gadu joprojām ir pierasta prakse daudzās Eiropas valstīs, bet Somija un citas ziemeļvalstis atteicās no šīs prakses jau ap 1970.gadu, un tur pašlaik ir tikai ap 2% skolēnu, kuri, beidzot 9.klasi, ir kādreiz palikuši uz otru gadu. Tikmēr citur Eiropā šādu otrgadnieku skaits sasniedz pat 40% Francijā, ap 30% Beļģijā, Nīderlandē un Spānijā, ap 25% Vācijā un Šveicē. Skolotāji iespēju atstāt uz otru gadu uztver kā ārēju motivāciju skolēniem mācīties, uzskatot, ka it īpaši zēniem bailes no palikšanas uz otru gadu palīdzot labāk koncentrēties mācībām. Rezultāts atstāšanai uz otru gadu, ja pie tam nav īpaša individuāla plāna mācību sasniegumu uzlabošanai, ļoti reti ir sekmju uzlabošanās, drīzāk efekts ir pretējs un problēmu skolēnam rodas vairāk nekā bija. Reizēm iespēja atstāt skolēnu uz otru gadu rada iespēju nepareizi izmantot skolotāja autoritāti, kad skolotājs faktiski netiek galā ar kādām citām, piemēram, skolēna uzvedības problēmām. Pētījumi rāda, ka atstāšanai uz otru gadu (izņemot īpašus gadījumus, piemēram, ilgstošas slimošanas dēļ) ir daudz lielāka negatīvā ietekme uz skolēnu un tā rada daudz vairāk problēmu, nekā ir ieguvumu gan indivīdam, gan sabiedrībai. Ja mācīšanās tiek organizēta atbilstoši skolēna dotībām un vajadzībām, tad katrs bērns var sasniegt valsts vispārējās izglītības standartos noteiktos mērķus. Pedagogiem, vecākiem un izglītības iestādēm ir nepieciešams izstrādāt alternatīvas stratēģijas, kā sniegt atbilstošu atbalstu, ja skolēnam rodas problēmas mācību procesā. Ir nepieciešama sistemātiska katra skolēna mācību sasniegumu novērtēšana, agrīna iejaukšanās, ja parādās problēmas, it īpaši iesaistot arī vecākus, skolas atbalsta programmu īstenošana, pedagogu izglītošana darbam ar problemātiskajiem skolēniem un tml. Protams, ka nedrīkst pieļaut skolēnu automātisku pārcelšanu no klases uz klasi ar jebkuriem mācību (ne)sasniegumiem. Pašlaik otrgadnieku un trešgadnieku skaits vispārizglītojošajās dienas skolās (mācību gada sākumā):

|  |  |  |  |
| --- | --- | --- | --- |
| **Otrgadnieki** | 2008./2009. | 2009./2010. | 2010./2011. |
| **Kopā** | **5579** | **4816** | **5471** |
| 1.kl. | 720 | 623 | 882 |
| 2.kl. | 293 | 260 | 320 |
| 3.kl. | 248 | 267 | 276 |
| 4.kl. | 309 | 288 | 271 |
| 5.kl. | 495 | 380 | 354 |
| 6.kl. | 795 | 579 | 510 |
| 7.kl. | 922 | 720 | 647 |
| 8.kl. | 936 | 704 | 706 |
| 9.kl. | 617 | 649 | 971 |
| 10.kl. | 129 | 141 | 261 |
| 11.kl. | 92 | 103 | 162 |
| 12.kl. | 23 | 102 | 111 |

Avots: LR Centrālā statistikas pārvalde (IZ0160)**97,5%** skolēnu katru gadu tiek sekmīgi pārcelti uz nākamo klasi, otrgadnieki ir tikai 2,5% no kopējā skolēnu skaita (un 17,3% jeb 147 skolās 2010./2011.m.g. sākumā vispār nebija otrgadnieku, bet vēl 211 skolās (25%) bija tikai 1-2 otrgadnieki). Bet, ja iepriekšējos dažus gadus otrgadnieku skaits pakāpeniski samazinājās, tad 2010./2011.m.g. tas atkal pieauga bez redzama iemesla, jo ne izglītības saturs, ne finansējums, ne valsts pārbaudes darbi vai citi nosacījumi nav mainījušies. Otrgadnieku skaita pieaugumu vidusskolā var izskaidrot ar prasībām, ka uz nākamo klasi ar 2010./2011.m.g. pārceļ tikai ar vērtējumiem 4 balles un augstāk visos mācību priekšmetos (līdz tam uz nākamo klasi varēja tikt arī ar 2 nepietiekamiem vērtējumiem). Otrgadnieku skaits 1.-2.klasē (neskatoties uz obligāto bērnu sagatavošanu pamatizglītībai no 5 gadu vecuma) ir atkal pieaudzis, tāpat ievērojami ir pieaudzis otrgadnieku skaits arī 9.klasē. 899 skolēni 2009./2010.m.g. beigās tika atstāti uz trešo gadu tajā pašā klasē, galvenokārt neattaisnotu kavējumu dēļ, bet 63% skolu trešgadnieku nav. Palikšana uz otru gadu veicina to jauniešu skaita pieaugumu, kuri priekšlaicīgi pamet skolu un pārtrauc mācības. Latvijā nav pētījumu par atstāšanas uz otru gadu tālāko ietekmi uz izglītojamā sasniegumiem ilgākā laika periodā. Aptuveni 2-3% izglītojamo (ap 600) beidz 9.klasi ar liecību, nesaņemot apliecību par vispārējo pamatizglītību Vispārējās izglītības likuma 39.panta noteiktajā kārtībā. Vakara (maiņu) un neklātienes izglītības programmās, kurās galvenokārt mācās strādājoši pieaugušie, kuri bieži atsāk izglītības ieguvi pēc ilgstoša pārtraukuma mācībās, kā arī pedagoģiskās korekcijas klašu izglītojamie, 2009./2010.m.g. sākumā bija 13,6% otrgadnieku, bet 2010./2011.m.g. – jau 20,9% izglītojamo bija palikuši uz otru gadu. Pašlaik normatīvajos aktos nav noteikti gadījumi, kad izglītojamo drīkstētu atskaitīt no izglītības iestādes. |
| 3. | Saistītie politikas ietekmes novērtējumi un pētījumi |  *“Should ‘failing’ students repeat a grade? Retrospective response from Finland”,* Jouni Välijärvi (University of Jyväskylä, Finland) and Pasi Sahlberg (European Training Foundation, Italy) *Published in Journal of Educational Change on 2008* *“Alternatives to Grade Retention”,* by Shane R.Jimerson, Sarah M.W.Pletcher (University of California) and Mariellen Kerr (University in Pittsburgh, PA) ***“****When students repeat grades or are transferred out of school: What does it mean for education systems?”,*PISA in Focus, 6 |
| 4. | Tiesiskā regulējuma mērķis un būtība |  Noteikumu projekta mērķis ir noteikt kārtību, kādā izglītojamie tiek uzņemti vispārējās izglītības iestādēs un atskaitīti no tām (izņemot internātskolas un speciālās izglītības iestādes), un obligātās prasības pārcelšanai uz nākamo klasi, pamatā balstoties MK noteikumos Nr.822 līdz šim noteiktajā kārtībā. Noteikumu projekts nosaka: Vecākiem (bērna likumiskajiem pārstāvjiem) un izglītojamiem, gatavojoties iestāties izglītības iestādē, ir jānodrošina iespēja iepazīties ar būtiskiem izglītības iestādes darbību noteicošiem dokumentiem un iestājpārbaudījumu (ja tādi ir noteikti) kārtību. Termina „bērna likumiskais pārstāvis” saturu veido jēdzieni „vecāki”, „aizbildnis”, „bāriņtiesa”, „ārpusģimenes aprūpes iestādes vadītājs”. Ja uzņemšanai izglītības iestādē tiek iesniegts ārvalstīs izsniegts izglītības dokuments, vecākiem un izglītojamiem jāņem vērā Izglītības likuma 11.1 panta ceturtās daļas 4.punktā noteiktais, ka izglītības turpināšanai pamatizglītības vai vidējās izglītības pakāpē lēmumu par izglītības dokumenta atzīšanu, pamatojoties uz Akadēmiskās informācijas centra izziņu, pieņem Izglītības un zinātnes ministrija. Vispārējās izglītības iestādēs var tikt integrēti izglītojamie ar speciālām vajadzībām. Izglītības iestādei ir jānodrošina prasības, kas noteiktas Ministru kabineta 2003.gada 21.oktobra noteikumos Nr.579 „Noteikumi par vispārējās pamatizglītības un vispārējās vidējās izglītības iestāžu nodrošinājumu atbilstoši speciālām vajadzībām”. 2010./2011.m.g. vispārējās izglītības iestādēs bija integrēti 117 izglītojamie ar speciālām vajadzībām, kuri mācījās pēc vispārējās izglītības programmas un 1474 izglītojamie ar speciālām vajadzībām, kuri mācījās pēc speciālās izglītības programmas. Skolēnu skaitam, kas apgūst speciālās izglītības programmas integrēti vispārējās izglītības iestādēs, tiek piemērots koeficients 1,6 atbilstoši Ministru kabineta 2009.gada 22.decembra noteikumiem Nr.1616 „Kārtība, kādā aprēķina un sadala valsts budžeta mērķdotāciju pašvaldību un privātajām izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu pedagogu darba samaksai”. Pilngadīgu izglītojamo var uzņemt izglītības iestādē arī kā eksterni. Pamatizglītības iegūšana vai pamatizglītības iegūšanas turpināšana līdz 18 gadu vecuma sasniegšanai ir obligāta. Ierobežojums, ka pamatizglītību līdz 18 gadu vecuma sasniegšanai nevar iegūt pašizglītības formā, ir noteikts, jo nepilngadīgais nevar būt pilnā mērā atbildīgs par izglītības ieguvi pašizglītības formā kā eksternis, viņam ir jāizvēlas dienas, vakara (maiņu) vai neklātienes (tajā skaitā tālmācības) izglītības programmas.  Tā kā normatīvā akta projektā neietver normas, kas dublē augstāka vai tāda paša spēka normatīvā akta tiesību normās ietverto normatīvo regulējumu, MK noteikumu Nr.822 13.punktā noteiktā skolēna apliecības noformēšana nav ietverta, jo to nosaka MK 2005.gada 18.oktobra noteikumu Nr.779 „Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju” 3.12.apakšpunkts. Valsts vai pašvaldības izglītības iestāde izglītojamā uzņemšanu var atteikt gadījumos, ja izglītības iestādei ir tiesības rīkot iestājpārbaudījumus, kurus izglītojamais nav nokārtojis, kā arī gadījumā, ja klašu piepildījums ir sasniedzis plānoto, bet pašvaldības administratīvajā teritorijā ir pieejama cita izglītības iestāde, kas īsteno līdzīgu izglītības programmu. Atteikt izglītojamā uzņemšanu speciālās izglītības programmā var gadījumā, ja skolēna integrēšanai nepieciešamie speciālisti nav pieejami (piemēram, surdotulks) pašvaldībai iedalītā valsts budžeta mērķdotācija pedagogu darba samaksai nav pietiekama visu nepieciešamo pedagogu un speciālistu algošanai, vai arī, piemēram, nav iespējama skolas pielāgošana vienam izglītojamam ar kustību traucējumiem, ja sasniedzamā attālumā atrodas cita, pielāgota izglītības iestāde. Atteikums nedrīkst nonākt pretrunā ar Izglītības likumā noteiktajām tiesībām uz izglītību un pašvaldībai noteikto pienākumu nodrošināt iespēju iegūt izglītību. Īpašos gadījumos 1.-4.klasē pieļaujama izglītības programmas apguve mājās vecāku atbildībā. Gadā šo iespēju izmanto 10-15 bērnu vecāki. Izglītības iestādes pienākums ir nepieciešamības gadījumā konsultēt vecākus izglītības programmas apguves jautājumos un pārliecināties, ka bērns apgūst vecumam atbilstošo izglītības standartu saskaņā ar valsts pamatizglītības standartā noteikto, bet vecāku pienākums ir radīt mājās bērna mācībām nepieciešamos apstākļus un nodrošināt izglītības ieguvi bērnam. Pāriešanai uz citu izglītības iestādi obligātajā izglītības vecumā ir noteikta kārtība, lai izglītojamais „nepazustu” no izglītības sistēmas. Gadījumos, kad tiek veikts skolas likvidācijas vai reorganizācijas process, dibinātājam noteikts pienākums nodrošināt izglītojamo iespējas turpināt izglītību citās izglītības iestādēs. Paredzēti arī gadījumi, ja izglītojamais gatavojas turpināt izglītību citā valstī vai atgriežas no citas valsts, vai pirmo reizi ierodas Latvijā no citas valsts. Ja izglītojamais atgriežas Latvijā vai arī līdz šim nav dzīvojis Latvijā, izglītības iestādei ir jānodrošina objektīvs apgūtā izglītības satura izvērtējums un jānosaka nepieciešamie atbalsta pasākumi izglītības ieguves sekmīgai turpināšanai.  Attiecībā uz pārcelšanu nākamajā klasē, salīdzinot ar MK noteikumiem Nr.822, ir veikti vairāki grozījumi ar mērķi pēc iespējas samazināt izglītojamo skaitu, kuri ir spiesti palikt otru gadu tajā pašā klasē. Noteikts, ka 1.-4.klasē izglītojamos uz otru gadu tajā pašā klasē neatstāj, izņemot īpašus gadījumus saistībā ar izglītojamā veselības stāvokli, vispārējo attīstību, sasniegumu attīstības dinamiku, tas ir, pedagogiem veicot kompleksu izvērtējumu izglītojamā interesēs. Tiem 1.-4.klases skolēniem, kuru mācību sasniegumi mācību gada noslēgumā nav pietiekami, tiek paredzēti papildu mācību pasākumi divu nedēļu ilgumā. Ministru kabineta 2006.gada 19.decembra noteikumu Nr.1027 „Noteikumi par valsts standartu pamatizglītībā un pamatizglītības mācību priekšmetu standartiem” 15.un 16.punktā ir noteikts, ka izglītojamā mācību sasniegumus 1.klasē vērtē aprakstoši. Tas ir īss mutisks un rakstisks vērtējums par izglītojamā mācību darbību, mācīšanās stilu, saskarsmes un sadarbības prasmēm, attieksmi pret mācībām un mācību sasniegumu attīstības dinamiku. Tāpat arī 2. un 3.klasē (izņemot matemātiku, latviešu valodu, latviešu valodu un literatūru mazākumtautību izglītības programmās un mazākumtautības valodu) izglītojamā mācību sasniegumus vērtē aprakstoši. Saņemtais aprakstošais mācību sasniegumu vērtējums var norādīt uz neatbilstību mācību priekšmeta standartā noteiktajiem sasniedzamajiem rezultātiem, un arī šādā gadījumā skolēnam tiek paredzēti papildu mācību pasākumi. Noteikumu projektā paredzēts, ka 5.-9.klašu grupā uz nākamo klasi var pārcelt ar ne vairāk kā vienu nepietiekamu vērtējumu. Ar 2011./2012.mācību gadu arī apliecību par pamatizglītību varēs saņemt tikai ar ne vairāk kā vienu nepietiekamu vērtējumu (Vispārējās izglītības likuma 39.panta trešā daļa). 10.-12.klašu grupā tāpat kā šajā mācību gadā nākamajā klasē pārceļ tikai ar pietiekamiem vērtējumiem. Ja pietiekamu vērtējumu no 4 līdz 10 ballēm nav izdevies saņemt mācību gada laikā, paliek iespēja mācīties vēl papildus divas nedēļas pēc mācību gada beigām un kārtot pēcpārbaudījumu. Arī 10.-12.klasē uz otru gadu paredzēts atstāt tikai īpašos gadījumos. Pēc vakara (maiņu) un neklātienes skolu priekšlikuma ir atstāta papildus iespēja šo programmu izglītojamos pārcelt nākamajā klasē ar ne vairāk kā diviem nepietiekamiem vērtējumiem, nosakot individuālu plānu atbilstošo mācību priekšmetu pietiekamai apguvei. Vakara (maiņu) izglītības programmās lielākoties mācās pieauguši izglītojamie, bieži arī pēc ilgāka pārtraukuma mācībās. Tādēļ, atsākot mācības 10., 11. vai 12.klasē, var izrādīties nepieciešams papildus laiks mācību iemaņu atgūšanai. Tas attiecas arī uz pamatizglītības pakāpi. Visās klašu grupās paredzēts, ka izglītojamo neatstāj tajā pašā klasē uz trešo gadu. Ja ir radusies situācija, ka arī pēc atkārtotas mācīšanās otru gadu tajā pašā klasē izglītojamais nespēj sasniegt pietiekamas zināšanas un prasmes, viņu pārceļ uz nākamo klasi, nosakot individuālu izglītības programmas īstenošanas plānu vai arī izvērtējot, vai nav nepieciešama cita izglītības programma. Iepriekš MK noteikumu Nr.822 37.punktā noteiktais par mācību gada noslēguma pārbaudes darbiem neatbilst šo noteikumu kontekstam un dublē MK 2006.gada 19.decembra noteikumu Nr.1027 „Noteikumi par valsts standartu pamatizglītībā un pamatizglītības mācību priekšmetu standartiem” V nodaļā noteikto, tādēļ šī norma noteikumu projektā nav iekļauta. Ja izglītojamais tomēr ir atstāts uz otru gadu tajā pašā klasē, viņam obligāti jānosaka atbilstoši atbalsta pasākumi. Ja pēc 9.klases ir saņemta liecība, izglītojamais drīkst turpināt pamatizglītības ieguvi, paliekot uz otru gadu 9.klasē, kamēr tiek iegūta pamatizglītība, jo pamatizglītības iegūšana vai pamatizglītības iegūšanas turpināšana līdz 18 gadu vecuma sasniegšanai ir obligāta. Ja saņemta liecība pēc 12.klases (2010./2011.m.g. tādi bija 95 jeb 0,7% izglītojamo), tas ir, nav iegūtas vismaz minimālās 4 balles no 10 ballēm kādā mācību priekšmetā mācību gada laikā un nav nokārtots arī pēcpārbaudījums, tad pietiekami vērtējumi atbilstošajos mācību priekšmetos ir jāiegūst pašizglītības formā. 12.klases absolventi parasti ir sasnieguši vismaz 18-19 gadu vecumu. 12.klasē uz otru gadu var palikt tikai gadījumā, ja nepietiekamie vērtējumi saņemti attaisnojamu kavējumu (piemēram, slimības) dēļ. Atsevišķos gadījumos paredzēta iespēja, ka izglītojamais spēj apgūt divu vai vairāku klašu mācību priekšmetu saturu vienā gadā. Noteikumu projekts papildināts ar sadaļu „V Izglītojamā atskaitīšana no vispārējās izglītības iestādes”. Izglītības iestādes vairākkārt vērsušās Izglītības un zinātnes ministrijā ar lūgumu paredzēt normatīvajos dokumentos punktus, pamatojoties uz kuriem var izdot rīkojumu par atskaitīšanu. Obligātajā izglītības vecumā atskaitīt var tikai tad, ja izglītojamais pāriet uz citu izglītības iestādi Latvijā vai ārpus Latvijas, bet vidējās izglītības pakāpē arī tad, ja izglītojamais atkārtoti neievēro Izglītības likumā noteiktos pienākumus mācīties, apmeklēt mācību stundas, ar cieņu izturēties pret Latvijas valsti, tās Satversmi, vēsturi, sabiedrību, valsts simboliem un latviešu valodu; ievērot pedagogu, izglītojamo un citu personu tiesības un intereses; nepieļaut emocionālu un fizisku vardarbību; neapdraudēt savu un citu personu veselību, drošību un dzīvību u.c.  Lai nemainītu noteikumus mācību gada vidū, noteikumu projektā paredzēts, ka 2011./2012.mācību gadā izglītojamo vēl pārceļ nākamajā klasē atbilstoši tiesiskajam regulējumam, kas bija spēkā līdz 2012.gada 1.janvārim. |
| 5. | Projekta izstrādē iesaistītās institūcijas | Valsts izglītības satura centrs (VISC), Izglītības kvalitātes valsts dienests (IKVD). |
| 6. | Iemesli, kādēļ netika nodrošināta sabiedrības līdzdalība | Nav attiecināms |
| 7. | Cita informācija | Nav |

|  |
| --- |
| II. Tiesību akta projekta ietekme uz sabiedrību |
| 1. | Sabiedrības mērķgrupa |  Latvijas vispārējās izglītības iestāžu izglītojamie (ap 217 000 skolēnu dienas skolās, ap 12 000 izglītojamo vakara (maiņu) un neklātienes skolās un izglītības programmās) un pedagogi (28 000 dienas skolās, 890 vakara (maiņu) skolās). |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Otrgadnieku un trešgadnieku vecāki, kuru bērniem būs par gadu vai pat diviem gadiem īsāks skolas laiks, ja skolēni netiks atstāti uz otru gadu tajā pašā klasē, bet viņiem tiks sniegts atbilstošs pedagoģiskais atbalsts. |
| 3. | Tiesiskā regulējuma finansiālā ietekme | Projekts šo jomu neskar |
| 4. | Tiesiskā regulējuma nefinansiālā ietekme | Paaugstinātos skolēnu vidējie mācību sasniegumi, kā arī motivācija mācīties, samazinātos „atbirums” no skolām. |
| 5. | Administratīvās procedūras raksturojums | Projekts šo jomu neskar |
| 6. | Administratīvo izmaksu monetārs novērtējums | Projekts šo jomu neskar |
| 7. | Cita informācija | Nav |

*Anotācijas III, IV un V sadaļa – projekts šīs jomas neskar.*

|  |
| --- |
| VI. Sabiedrības līdzdalība un šīs līdzdalības rezultāti |
| 1. | Sabiedrības informēšana par projekta izstrādes uzsākšanu | Par projekta izstrādes uzsākšanu informēti visi republikas pilsētu un novadu izglītības pārvalžu vadītāji un speciālisti 2011.gada 17.augusta seminārā. Noteikumu projekts nodots apspriešanai 2011.gada novembrī. |
| 2. | Sabiedrības līdzdalība projekta izstrādē  | Saņemti LIVA un vēl 25 novadu un pilsētu izglītības pārvalžu, izglītības speciālistu un izglītības iestāžu vadītāju atzinumi un priekšlikumi. |
| 3. | Sabiedrības līdzdalības rezultāti  | Visi saņemtie priekšlikumi ir izvērtēti un pēc iespējas apkopotā veidā iestrādāti MK noteikumu projektā. Būtiski iebildumi par projektu netika saņemti. |
| 4. | Saeimas un ekspertu līdzdalība | Projekts šo jomu neskar |
| 5. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Vispārējās izglītības iestāžu administrācija un pedagoģiskais personāls |
| 2. | Projekta izpildes ietekme uz pārvaldes funkcijām  |  Funkcijas un uzdevumi netiek paplašināti |
| 3. | Projekta izpildes ietekme uz pārvaldes institucionālo struktūru.Jaunu institūciju izveide |  Veidot jaunas institūcijas nav nepieciešams |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija |  Likvidēt esošas institūcijas nav nepieciešams |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija |  Esošas institūcijas reorganizācija vai esošu institūciju apvienošana nav plānota |
| 6. | Cita informācija |  Nav |

Izglītības un zinātnes ministrs R.Ķīlis

Valsts sekretārs M.Gruškevics

17.01.2012 12:25

 E.Grīnis

67047910, edgars.grinis@izm.gov.lv